
Ymateb yn feirniadol i erthygl, gan roi tystiolaeth o wybodaeth a dealltwriaeth gadarn o themâu sy’n gysylltiedig ag addysgu’r Gymraeg yn y sector cyfrwng Saesneg.
Trafodir yn feirniadol themâu cyffredin yn erthygl Lewis (2011) megis ffyrdd o addysgu Cymraeg mewn ysgolion cyfrwng Saesneg. Bwriad Lewis (2011) yw trafod y gwahanol ffyrdd y dysga disgyblion ieithoedd eraill mewn ysgolion fel y dull trochi neu’r iaith ddeuol. O fewn yr erthygl trafodir esblygiadau addysg ddwyieithrwydd a Chymraeg yng Nghymru yn yr unfed ganrif ar hugain. Ystyrir Lewis yn arbenigwr ym maes ddwyieithrwydd gan ei fod wedi cyhoeddi nifer o erthyglau ac adroddiadau ymchwil yn y maes. Ymwna’r erthygl â phwnc sy’n ennyn trafodaeth ddwys sef Cymraeg fel ail iaith o fewn y system addysg yng Nghymru a'r bwriad o lunio continwwm yn unol ag argymhelliad Donaldson (2015).
Esbonia Lewis (2011,t.67) bod cryn aneglurder ynglŷn â diffiniad dwyieithrwydd a dyma hanfod yr erthygl wrth iddo esbonio I “ddatblygu pob unigolyn i fod yn hyderus  ddwyieithog”. Dywed Chin a Wigglesworth (2007) bod dwyieithrwydd yn meddwl gwahanol bethau i wahanol bobl a bod mwyafrif o bobl yn credu mai’r gallu i ddefnyddio dwy iaith neu fwy yn hyderus yw ystyr ddwyieithrwydd. Cred Grigg (2015) fod dwyieithrwydd yn ymwneud â deall diwylliant yr iaith a’i hanes. Pwysleisia Baker (2000) bod rhaid meddwl am gymhwysedd iaith, sgiliau ieithyddol, a’r newidiadau mewn defnydd iaith wrth feddwl am ddiffiniad dwyieithrwydd. Cwestiyna Baker (2007) y gwahanol farn sydd gan bobl am ddiffiniad dwyieithrwydd wrth ofyn faint o ddealltwriaeth ac iaith sydd angen ar yr unigolyn er mwyn bod yn ddwyieithog - y gallu i siarad yn rhugl yntau’r gallu i ddeall yr iaith ond ddim yn ei defnyddio? Mae’n rhaid meddwl am yr ystod o elfennau sydd yn ymwneud â dwyieithrwydd a chytunir yn gryf â diffiniad Oestreicher (1974 dyfynnwyd yn Margana, 2015) mai “complete mastery of two different languages” sef y gallu i siarad, gwrando, darllen ac ysgrifennu mewn dwy iaith neu fwy yw ystyr dwyieithrwydd.
Dengys yng ngwaith Grigg (2015) bod manteision i ddwyieithrwydd megis wrth deithio, geisio am swyddi ac yn gymdeithasol gan fod disgyblion â mwy o gyfleoedd i gael swyddi oherwydd y gallu i siarad dwy iaith (Rhieni dros Addysg Cymru, dyddiad anhysbys). Cytuna Llywodraeth Cymru (2014) ag argymhelliad Un Iaith i Bawb (Davies, 2013) bod lle gan ysgolion i hybu'r gallu mewn iaith ychwanegol i gefnogi’r gweithle. Trafoda Baker (2007) bod canlyniadau manteisiol i ddwyieithrwydd megis yn addysgiadol, cymdeithasol, economaidd a diwylliannol a bod y manteision yn gorbwyso’r anfanteision.  Cydnabu Bialystok, Craik a Luk (2012) fod dwyieithrwydd yn gallu effeithio ar lefel ieithyddol unigolyn gan fod un iaith yn wannach na’r iaith arall. Cefnogir hyn gan ymchwil Gollan, Montoya a Werner (2002). Amlygant duedd mewn pobl ddwyieithog i wybod llai o eiriau na pherson uniaith. Esbonia Adler (1977, dyfynnwyd yn Baker, 2000, t.18) bod dwyieithrwydd yn gallu achosi “split personality”. Anghytunir yn gryf gyda Adler gan fod mwyafrif o ymchwil yn dangos manteision i ddwyieithrwydd nag anfanteision ac nid oes llawer o ymchwil yn cefnogi’r hyn dywed Adler.
Yn yr ugeinfed ganrif ar hugain, dim ond trwy ddwyieithrwydd mae modd addysgu disgyblion (Garcia, 2009). Gwelir dadlau mawr am yr iaith orau i ddefnyddio wrth addysgu, gyda Cook (2001) yn esbonio dylid defnyddio llawer o’r iaith targed mewn gwers ail iaith i sicrhau bod pawb yn deall. Cytuna Garcia (2009) a Creese a Blackedge (2010) fod athrawon yn defnyddio’r fam iaith a’r iaith ychwanegol gyda’i gilydd i helpu disgyblion wneud synnwyr o’r hyn maent yn gwneud. Mae’r ddadl yn argyhoeddiadol gan fod gwneud disgyblion i weithio yn eu hail iaith yn lleihau eu sgiliau meddwl (Baker, 2011). Credir yn gryf mai drwy drochi iaith mae modd i ddisgyblion ddysgu iaith yn rhugl ac yn effeithiol.
Disgrifia Lewis (2011, t.69) bod “gwahanol ‘fathau’ o raglenni addysg ddwyieithog yn arwain at ddeilliannau ieithyddol amrywiol” gan fod rhai ysgolion yn trochi disgyblion yn yr iaith Gymraeg ac ysgolion eraill yn addysgu drwy’r iaith treftadaeth. Disgrifia Baker (2006) bod teipoleg o addysg ddwyieithog mewn ysgolion a bod rhai yn wan ac eraill yn gryf. Wrth feddwl am y dulliau gwan, eglura Baker (2000) bod ysgolion yn trosglwyddo disgyblion o gefndir a diwylliant lleiafrifol i ddysgu am iaith a diwylliant gwahanol i’w mam iaith a’i galw’n addysg ddwyieithog. Ond, i addysgu disgyblion yn effeithiol ac i ddefnyddio dull cryf, nod ysgolion yw rhoi cyfle i ddisgyblion brofi “full biliteracy and two mutually enriching languages and cultures” (Baker, 2002, t. 91). 
Wrth edrych ar rai o fodelau gwan Baker (2006) gwelir bod model ‘Mainstream’ yn cael ei ddefnyddio mewn mwyafrif o sefydliadau addysg un ffrwd megis ysgolion Saesneg. Trwy’r dull yma, caiff disgyblion tua hanner awr yr wythnos o wers Gymraeg felly nid ydynt yn datblygu llawer o iaith. Teimlir bod hyn yn digwydd oherwydd amserlen ysgolion gan nad oes digon o wersi penodol yn cael eu hamserlenni i wersi Cymraeg felly nid yw disgyblion yn cael y cyfleoedd i ddysgu ac i ymarfer eu Cymraeg. Atgyfnerthwyd y pwynt hwn gan Estyn (2013). Cydnabydda Donaldson (2015, t.58) bod buddion i Gymraeg fel “iaith byw” a bod angen sicrhau ein bod yn trosglwyddo’r iaith i’r genhedlaeth nesaf drwy greu continwwm yn lle gwersi ail iaith (Cymdeithas yr Iaith Gymraeg, 2013).  
Fel eglura Lewis (2011, t.72) bod “yr ymchwil i addysg drochi yn pwysleisio manteision” gwelir yn fodel cryf i addysgu’r iaith mewn ysgolion prif ffrwd Cymraeg. Sonia Lewis (2011) bod cynnydd yn y nifer o ddisgyblion Cymraeg a di-Gymraeg sydd yn mynd i ysgolion lle mae’r dull trochi yn cael ei ddefnyddio. Yn ôl Cummins (2008a) mae disgyblion sydd yn cael eu haddysgu drwy’r dull trochi yn siarad yr iaith newydd yn huawdl. Daw'r dull trochi a nifer o fanteision i unigolion megis gwella dealltwriaeth hanesyddol, ddiwylliannol ac ieithyddol yn yr iaith leiafrifol megis Cymraeg mewn ysgolion Cymraeg, cynyddu sgiliau gwybyddol i’r unigolyn a’r gallu i siarad yn rhugl mewn iaith arall. Esboniwyd bod dull trochi iaith yn gallu helpu disgyblion i lwyddo yn well mewn pynciau eraill megis mewn gwyddoniaeth ac astudiaethau cymdeithasol (Stewart, 2001). Canfu Turnbull, Lapkin a Hart (2001) bod disgyblion dwyieithog y chweched dosbarth yng Nghanada  yn gwneud yn well yn ysgrifennu a mathemateg na disgyblion uniaith a’u bod yn medru datrys problemau yn well. Wrth feddwl am heriau dull trochi iaith, cydnabyddir bod nifer o ysgolion cyfrwng Cymraeg mewn cymunedau Saesnig . Gall hyn fod yn anfantais i ddisgyblion sydd yn dysgu Cymraeg fel iaith ychwanegol gan nad oes modd iddynt ymarfer a defnyddio’r iaith tu allan i’r ysgol (Lewis, 2011). Cefnogir hyn gan ymchwil Rhys (2014) bod disgyblion sydd yn dysgu Cymraeg fel ail iaith heb ei defnyddio adref yn llai tebygol o wneud yn dda erbyn diwedd eu cyfnod yn y cynradd. Rhaid sicrhau bod yr athrawon sydd yn addysgu drwy’r dull trochi yn athrawon dwyieithog a bod ganddynt ddealltwriaeth dda o gynllunio, addysgu ac asesu disgyblion (Fortune, 2012). Teimlir bod angen newid y system addysg mewn ysgolion Saesneg gan nad yw’r dull ‘mainstream’ yn effeithiol mewn ysgolion Saesneg felly byddai’n effeithiol edrych a  oes modd defnyddio dull trochi iaith mewn ysgolion cyfrwng Saesneg i ddatblygu sgiliau disgyblion a helpu cyrraedd  miliwn o siaradwyr Cymraeg erbyn 2050 (Is-adran y Gymraeg, 2017).
Cydnabu Lewis (2011) fod y term dwyieithog yn gysyniad amrywiol mewn gwahanol ysgolion megis ysgolion dwy ffrwd, ysgolion dwyieithog ac ati. Credir bod y math o ysgol yn medru effeithio ar y ffordd caiff ail iaith eu haddysgu. Esbonia Llywodraeth Cymru (2010, dyfynnwyd yn Lewis, 2011, t.68) “nid yw darpariaeth ddwyieithog bob amser yn sicrhau bod unigolyn yn datblygu i fod yn siaradwr dwyieithog”. Mewn ysgolion cyfrwng Saesneg er enghraifft ble mae Cymraeg ond yn cael ei defnyddio o fewn gwers Cymraeg, prin yw’r athrawon sy’n medru’r Gymraeg. Cefnogir hyn gan Davies (2013). Eglura mai cyfyng yw’r arfer da o ran addysgu Cymraeg ail iaith yng Nghyfnod Allweddol 2 o ganlyniad i ddiffyg hyder gan athrawon. Argymhella Estyn (2018) y dylai ysgolion sicrhau bod athrawon a chynorthwywyr dosbarth yn cael hyfforddiant priodol i ddatblygu eu sgiliau Cymraeg i addysgu a chefnogi disgyblion yn effeithiol. Arsylwyd arfer dda gan Estyn (2012) yn Ysgol Gynradd Plascrug, lle caiff athrawon gyfleoedd i fynd ar gwrs Sabothol ac maent yn rhugl yn y Gymraeg erbyn hyn. Gwelwyd yn adroddiad blynyddol Estyn (2017-2018) nad oes llawer o ddisgyblion yn defnyddio’u Cymraeg wrth drosglwyddo o Gyfnod Sylfaen i Gyfnod Allweddol 2 mewn ysgolion cyfrwng Saesneg ac felly yn colli hyder i ddefnyddio’r iaith.
Diffiniwyd Content and Language Integrated Learning (CLIL) gan Beadle a Scott (2014) fel dull addysgol lle defnyddir yr iaith ychwanegol fel cyfrwng i addysgu cynnwys pynciau i fyfyrwyr prif ffrwd. Cydnabu Lewis (2011) bod dull CLIL yn cael ei ddefnyddio’n rhyngwladol a’i fod yn effeithiol mewn ysgolion pe byddai modd defnyddio dwy iaith yn hyblyg. Dengys ymchwil Köller, Leucht a Pant (2012, yn Dallinger et al., 2015) fod sgiliau ieithyddol disgyblion wedi gwella drwy ddefnyddio’r dull yma i ddysgu ond nid yw’n glir faint o effaith caiff CLIL ar gynnwys pynciol disgyblion. Gwelwyd bod athrawon sydd yn addysgu drwy’r dull CLIL yn fwy brwdfrydig i addysgu nag athrawon nad ydynt yn addysgu drwy’r dull oherwydd bod mwy o gynllunio i wersi CLIL (Kunter et al. 2013). Gwelwyd arfer da o ran y dull CLIL mewn rhanbarth yn Yr Eidal lle mae disgyblion yn datblygu sgiliau gwybyddol (Lewis, 2011).
Yn debyg i CLIL trafoda Lewis (2011, t.79) ddull ‘trawsieithu’ sef “y defnydd bwriadus o ddwy iaith o fewn yr un wers”. Cred Lewis (2011) i wella dealltwriaeth a dysgu disgyblion, mae defnyddio trawsieithu i addysgu a dysgu mewn ysgolion yn naturiol gan i’r athro a’r disgyblion ddefnyddio’u dwyieithrwydd yn effeithiol. Dehongla Garcia (2009) bod cyfathrebu yn fwy pwysig na’r iaith yn trawsieithu gan fod pobl yn darllen darn o waith mewn un iaith ac yn ei ddehongli a’i ysgrifennu mewn iaith arall. “Mae’n rhaid i’r gael ei ‘threulio’ a’i haildrefnu” yw’r broses o drawsieithu yn ôl Lewis (2011, t.79). Esboniwyd manteision trawsieithu gan  Williams (1996) gan fod modd i bobl fagu dealltwriaeth ddyfnach ac ehangach o’r gwaith. Ynghyd â hyn mae modd i drawsieithu helpu disgyblion i ddatblygu sgiliau yn eu hiaith gwanaf (Baker, 2000). Defnyddir trawsieithu gyda disgyblion hÿn yr ysgol gan fod modd iddynt ymarfer y ddwy iaith gan ddefnyddio’r sgiliau o’r dull trochi ynghyd â’u mam iaith. Datblyga trawsieithu hunan hyder ac annibyniaeth disgyblion i ddefnyddio dwy iaith a’i bod yn rhugl yn y ddwy iaith (Cummins, 2008b). Defnyddia athrawon drawsieithu fel elfen i asesu dealltwriaeth disgyblion ar ôl addysgu gwybodaeth yn yr iaith ychwanegol gan ddefnyddio’r iaith gyntaf i sicrhau bod pob dysgwr wedi deall y gwaith (Ahmad, 2009, McMillan a Rivers, 2011).
I gloi, gellir gweld yn glir yn erthygl Lewis (2011) bod hi’n aneglur beth yw diffiniad dwyieithrwydd a bod ystod o awduron yn diffinio dwyieithrwydd fel y gallu i ddeall dwy iaith neu’r gallu i fod yn llythrennog mewn iaith. Cydnabyddir bod yna fwy o fanteision nag  anfanteision o fod yn ddwyieithog . Gwelwyd yn yr erthygl bod ystod o ddulliau gwan a chryf yn cael eu defnyddio i addysgu dwyieithrwydd a bod y dull trochi yn cael ei ddefnyddio yn rhyngwladol. Arsylwyd nad yw’r dull ‘Mainstream’ o fudd i ddisgyblion i ddysgu ail iaith oherwydd nad ydynt yn cael digon o wersi penodol i’w dysgu. Cydnabyddir bod y dull trochi iaith yn effeithiol o fewn addysg a bod mwyafrif o ddisgyblion yn rhugl yn yr iaith drwy’r dull. Gwelwyd arfer da drwy’r dull CLIL yn Yr Eidal a’i fantais ar ddatblygu sgiliau iaith. Rhaid ymchwilio yn fwy i effeithiolrwydd dull CLIL wrth edrych ar ddatblygiadau disgyblion yn y gwersi pwnc. Adnabyddir bod trawsieithu yn ddull naturiol wrth drosglwyddo o un iaith i’r llall ond bod rhaid sicrhau bod dealltwriaeth dda gan yr unigolyn o’r ddwy iaith. Credir yn gryf bod Lewis (2011) yn cydnabod nad yw rhai o’r rhaglenni addysgu sydd yn cael eu defnyddio mewn ysgolion yn addas bellach gan fod mwy o blant o wahanol gefndiroedd ac ieithoedd yn ysgolion Cymru. Teimlir yn gryf bod angen gwella'r ffordd o addysgu dwy iaith  mewn ysgolion yn yr unfed ganrif ar hugain i gyrraedd miliwn o siaradwyr Cymraeg erbyn 2050. Argymhellir bod pob ysgol yn sicrhau bod ganddynt nifer o athrawon rhugl yn y Gymraeg er mwyn addysgu disgyblion ail iaith a’i bod yn cael digon o wersi rheolaidd. Rhaid sicrhau bod disgyblion yn deall pwysigrwydd dwyieithrwydd a’i fanteision i'r dyfodol ym myd gwaith. Gellir argymell bod ysgolion yn defnyddio dull trawsieithu yn fwy i asesu faint o ddealltwriaeth sydd ganddynt o’r ddwy iaith.

